ΔΙΑΛΕΞΗ ΤΗΣ ΑΝ. ΚΑΘΗΓΗΤΡΙΑΣ Ν. ΤΣΙΤΣΑΝΟΥΔΗ – ΜΑΛΛΙΔΗ

ΣΤΟΝ ΚΥΚΛΟ ΕΛΛΗΝΩΝ ΑΚΑΔΗΜΑΪΚΩΝ ΤΗΣ ΒΟΣΤΩΝΗΣ

Προσκεκλημένη του Κύκλου Ελλήνων Ακαδημαϊκών της Βοστώνης (Circle of Hellenic Academics in Boston), η Αναπληρώτρια Καθηγήτρια Γλωσσολογίας και Ελληνικής Γλώσσας του Παιδαγωγικού Τμήματος Νηπιαγωγών του Πανεπιστημίου Ιωαννίνων και Associate in Linguistics του Κέντρου Ελληνικών Σπουδών (CHS – GR) του Πανεπιστημίου Χάρβαρντ, κ. Νικολέττα Τσιτσανούδη – Μαλλίδη θα προσφέρει διάλεξη με τίτλο «Η ελληνική γλώσσα απέναντι στις διαδοχικές κρίσεις της τελευταίας δωδεκαετίας», την Κυριακή 12 Δεκεμβρίου και ώρα 8 μ.μ. (Ελλάδος).

Στο Board of Directors του Κύκλου Ελλήνων Ακαδημαϊκών της Βοστώνης, με πρόεδρο την Roselita Fragoudakis, Associate Professor, Mechanical Engineering, Merrimack College, συμμετέχουν οι Christos Georgakis, Professor & Institute Director at Tufts University, Katia Karalis, Executive Director at the Regeneron Genetics Center, Basilis Zikopoulos, Associate Professor of Neuroanatomy at the Department of Health Sciences, Boston University and the Department of Anatomy & Neurobiology, Boston University School of Medicine και ο Nicholas Askounes Ashford, Professor of Technology and Policy and Director of the Technology and Law Program at MIT.

Στην διάλεξή της η κ. Τσιτσανούδη – Μαλλίδη, θα αναφερθεί στα αντανακλαστικά της ελληνικής γλώσσας απέναντι στις κρίσεις οι οποίες μαστίζουν την τελευταία δωδεκαετία την Ελλάδα (μετρώντας τα έτη από την έναρξη των «μνημονίων»). Ειδικότερα, θα μιλήσει για την οικονομική/τραπεζική, προσφυγική, υγειονομική και περιβαλλοντική/κλιματική κρίση. Όπως θα υποστηρίξει, οι απειλές και οι κίνδυνοι για την κοινότητα επηρεάζουν σφοδρά και το γλωσσικό εργαλείο, το οποίο καλείται να αναπροσαρμόζεται με ταχύτητα φωτός, παρακολουθώντας τη δίνη των μεταβολών. Η ραγδαιότητα των αλλαγών και η πραγματική ανάγκη των μελών της κοινότητας για αυτόματη ενημέρωση και αποτελεσματική συνεννόηση, αλλά και η σπουδή των εκάστοτε εξουσιαστών για διαχείριση των κρίσεων και επιβολή μέτρων, οδηγεί, σύμφωνα με την ομιλήτρια, στη δημιουργία νεολογισμών, οι οποίοι, μολονότι καθιερώνονται ταχύτατα, δεν απολαμβάνουν πάντα τη συγκατάθεση των φυσικών ομιλητών. Και παρά το γεγονός ότι η γλωσσική αλλαγή αποτελεί παράμετρο συνέχειας μιας γλώσσας, εν τούτοις η βίαιη επιβολή νέων σημασιών στις ίδιες λέξεις, προκαλεί τον προβληματισμό εάν υπάρχει ο κίνδυνος να οδηγούμαστε σε μία σύγχρονη βαβέλ σε σχέση με την επικοινωνία και τη αλληλεπίδρασή μας.

Η κ. Τσιτσανούδη – Μαλλίδη είναι ιδρύτρια και επιστημονική υπεύθυνη του Διεθνούς Θερινού Πανεπιστημίου «Ελληνική Γλώσσα, Πολιτισμός και ΜΜΕ» και διευθύντρια του Εργαστηρίου Μελέτης Κοινωνικών Θεμάτων, ΜΜΕ και Εκπαίδευσης του Παιδαγωγικού Τμήματος Νηπιαγωγών της Σχολής Επιστημών Αγωγής του Πανεπιστημίου Ιωαννίνων.

Οι ενδιαφερόμενες/οι να παρακολουθήσουν την εκδήλωση μπορούν να κάνουν εγγραφή και να λάβουν προσωπικό σύνδεσμο σύνδεσης απευθυνόμενοι στη διεύθυνση [Meeting Registration - Zoom](https://us02web.zoom.us/meeting/register/tZckduygrDkiGtPyc_hNgjIvi25j7BLv6seb?mc_cid=564ea449d5&mc_eid=UNIQID). Πληροφορίες και εδώ: <https://www.hellenic-academics.org/events/>